पति होकर निमिष ने कभी उसकी तारीफ नहीं की, लेकिन वो अजनबी प्रशंसा कर उसके दिल में बस गया
“आप मेरी बात समझने की कोशिश कीजिए। मुझे आत्मग्लानि हो रही है कि मैं अपराध कर रहा हूं। किसी का घर तोड़ रहा हूं।”
पार्टी के जोशोखरोश के बीच, चारों ओर फैली मद्धिम रोशनी के बीच कहकहे उठ और गिर रहे थे। लहराते आंचल और विदेशी इत्र से वहां की हवा महक रही थी। मेजबानों की तारीफों के पुलों के बीच लोग अपनी बातों के खजाने इस तरह खाली कर रहे थे जैसे बुद्धिमत्ता के सारे कूड़े करकट को बाहर निकालकर ही दम लेंगे।
अचानक मेरी नजर बगल में खड़े उस नौजवान पर अटक गयी। आकर्षक व्यक्तित्व, खूबसूरत कदकाठी। बोलचाल में गजब की शिष्टता। सबको गपशप में व्यस्त देखकर वो अपना मुंह मेरे कान के इतने पास ले आया कि उसकी सांसें मेरे चेहरे पर फैलने लगीं।
फुसफुसा कर बोला, “चश्मे बद्दूर! खुदा ने आपको फुर्सत में बनाया है।”
जब तक मैं कुछ कहती वो भीड़ में न जाने कहां खो गया। मैंने अपने पति का हाथ कसकर पकड़ लिया, उन्हें शायद ये गलतफहमी हुई कि मैंने प्यार से सराबोर होकर उनका हाथ पकड़ा है।
मुस्कुरा कर बोले, “क्या बात है नेहा, तुम्हारा चेहरा इतना लाल क्यों हो रहा है?”
कैसे कहती कि ये बनावटी लाली नहीं है। यह तो कानों में घोले गए उस नौजवान के शब्दों का असर है।
घर पहुंचने के बाद भी उसके चंद शब्द बारिश की पहली फुहार से मुझ पर बरस रहे थे। मेरा हाथ बार बार अपने कान पर पहुंच जाता। मैं उसे धीरे से छूती और फिर शुरू हो जाता फुसफुसाहटों का वो सिलसिला जो मेरे कानों से होता हुआ एक तूफान बनकर मेरे दिल में उतरता चला जाता था।
बहुत दिनों से मैंने कुछ लिखा नहीं था। उस पार्टी के बाद जैसे मेरे मन में खयालों के अंधड़ से उठने लगे थे। मेरे अंदर की लेखिका मुझे बार बार अपना आई पैड लेकर अपने भावों को शब्दों में पिरोकर लिखने के लिए प्रेरित करने लगी।
मुझे उस नौजवान का नाम पता भी मालूम नहीं था, फिर भी वो मेरे दिल-दिमाग पर किसी योगी की तरह समाधि लगाकर बैठा था और मैं, मेनका बनी उसके सामने थिरक रही थी। बहुत कुछ करने को मन, समुद्र की लहरों सा उछाल भर रहा था।
“देखो, मैंने एक गीत लिखा है।”
उस रात तकिये के सहारे लेटे हुए निमिष की बगल में जाकर मैं लेट गयी थी।
“अच्छा सुनाओ,” उन्होंने कहा और उठ कर बैठ गये।
मेरा मन मुझे कचोट रहा था। अपनी हंसती खिलखिलाती जिंदगी में मैं क्यों आग लगाने जा रही हूं?
फिर सोचा, “ऐसा मैंने किया भी क्या है?”
मैंने कविता पढ़नी शुरू कर दी-
‘तुम्हारे ख्वाबों का हमें आसरा मिल गया है
तुम्हारे एहसास ने हमें मंजिल दिखा दी है
तुम्हारे इश्क ने हमें अपना बना लिया है’
निमिष ने ‘वाह वाह’ कहा और करवट बदल कर लेट गये। थोड़ा बुरा लगा, फिर ऐसा महसूस हुआ जैसे ये शब्द उसी नौजवान के हैं। मैंने अंतर्मन से उसका शुक्रिया अदा किया कि उसकी वजह से ही मैं इतना सुंदर गीत लिख पायी।
ऐसा नहीं था कि मैं उस नौजवान से दोबारा मिलना चाहती थी। मुझे इस बात का एहसास था कि मैं एक बेहद प्यार करने वाले शौहर की बीबी हूं, मेरा घर खुशियों से लबालब भरा है। उस नौजवान के शब्दों से एक और इजाफा हो गया। पलकें बंद करके सोने की कोशिश की तो नींद टहल कर आंखों से ओझल हो गयी।
मैंने ये आंख मिचौली का खेल छोड़ा और एक कहानी लिखने बैठ गयी। मेरी कहानी का नायक वो नौजवान और नायिका मैं थी। वो नौजवान मेरे ही सामने बैठा अपनी आपबीती सुना रहा था,
“वैसे मुझे लड़कियों में कभी कोई दिलचस्पी नहीं रही, पर पता नहीं इस लड़की में ऐसा क्या है कि एक चुंबक की तरह वो मुझे अपनी ओर खींचती जा रही है।
पहली बार मैंने उसे एक बस स्टॉप पर बेसब्री से किसी का इंतजार करते देखा था। वो कभी अपनी घड़ी देखती, कभी किसी कलाकार की उंगलियों की तरह अपनी पतली उंगलियों से अपने मोबाइल पर नंबर डायल करने लगती।
फिर उसने अपना मोबाइल पर्स में रखा और खड़े होकर दुपट्टा अपनी कमर के इर्द गिर्द इस तरह लपेट लिया कि उसका पूरा शरीर अपनी संपूर्ण सुंदरता के साथ खिल उठा। मैं और लड़कियों से जैसे कतराता हूं, इससे भी दूर रहना चाहता था, लेकिन यह कुछ और ही थी।
मैं घोर निराशा में डूबा एक कोने में बैठा उसका इंतजार करता रहा। न जाने कितने कॉफी के कप मैंने हलक से नीचे उतार लिए, पर वो नहीं आई।
एक दिन वो मुझे एक रेस्तरां में अकेले कॉफी पीती दिख गयी। मैं दूर बैठा उसे देखता रहा। वो अक्सर इस रेस्तरां में आती और मैं उसे निहारता रहता। धीरे धीरे उसकी आंखों में मेरी पहचान बनने लगी। मेरी आंखें जैसे उससे कह रही हों, “आप मेरी बात सुन रही हैं न?”
“हां हां, तुम अपनी कहानी कहते जाओ।”
“ये कहानी नहीं हकीकत है,” वो झुंझला कर बोला।
“आगे कहो…”
“वो रोज मुझे मेरे ऑफिस में फोन करती। मैं इंतजार करता। हम लोग लंबी लंबी बातें करते। मैं सबकी निगाहें बचाने की कोशिश करता, फिर भी सब मुझे शक्की निगाहों से देखते।
एक दिन मैंने उससे कहा, “तुम मुझे ऑफिस में फोन मत किया करो। मैं खुलकर तुमसे बात नहीं कर पाता हूं। तुम अपना पता बताओ। मैं खुद तुमसे मिलने आ जाया करूंगा।
“वो तो ठीक है, पर मैं तुमसे बात नहीं कर पाऊँगी, क्योंकि वो घर पर होते हैं। उनको भी तो देखना होता है।”
“वो कौन?” मैं हक्का बक्का उसका चेहरा देखता रहा।
“मेरे पति, निमिष सान्याल।”
मुझे उसकी बात पर विश्वास नहीं हुआ। वो नये कोमल पत्ते सी ऐसी नाजुक थी कि मैं उसके विवाहित होने की कल्पना भी नहीं कर सकता था।
“तो क्या तुम शादी शुदा हो?” मैंने पूछा।
पल भर को मुझे लगा जैसे किसी ने मुझे खौलते हुए कढ़ाव में डाल दिया हो। लेकिन कढ़ाव में वो नहीं गिरा था, मैं गिर रही थी। मेरा आईपैड, मेरे हाथ से गिर कर दूर छिटक कर गिरने वाला था। मेरा पूरा शरीर थरथर कांप रहा था। मैं ये कैसी कहानी लिख रही हूं?
न जाने कितनी देर तक मैं ऐसे ही जड़ बैठी रही। फिर उठकर ठंडा पानी पिया। मुंह पर ठंडे पानी के छींटे डाले।
कहानी फिर आगे बढ़ी, “मैंने अपनी तरफ से कभी उसका हाथ नहीं छुआ। अभी तक मैं अपने संयम का परिचय देता आया था। उस दिन मैं खुद को संतुलित नहीं कर सका और पहली बार उसके दोनों हाथ पकड़कर बोला, “मैं माफी चाहता हूं। मैं तुम्हारा घर नहीं उजाड़ूँगा। कभी नहीं। इस खेल को हम लोग अब यहीं खत्म कर देते हैं।”
वो तमतमाकर खड़ी हो गयी, “तुम इसको खेल समझते हो? मेरे साथ खिलवाड़ कर रहे थे?”
“लेकिन मैं नहीं जानता था कि तुम शादीशुदा हो।”
“शादीशुदा हूं तो क्या हुआ?”
“उनका क्या होगा, सोचा है कभी?”
“समाज इस बात को नहीं मानता कि एक औरत, एक पर पुरुष से…” मैं उसे समझाना चाह रहा था, पर उसने मेरी बात बीच में ही काट दी, “थोड़ी देर को अगर मैं तुम्हारे साथ हंस बोल लेती हूं तो तुम्हारा क्या जाता है? तुमसे तरोताजा होकर मैं अपने घर को और अच्छी तरह से देख सकती हूं।”
“आप मेरी बात को समझने की कोशिश करिए। मुझे आत्मग्लानि हो रही है कि मैं अपराध कर रहा हूं। किसी का घर तोड़ रहा हूं।”
“घर कहां टूट रहा है? वो बड़ी बुद्धिमान है। पति के लिए भी उतनी ही वफादार है।”
“मेरी बात तो सुनिए।”
“सुनाओ!”
“एक दिन मैं उसके पति से माफी मांगने उसके घर गया तो घर के अंदर से चीखने चिल्लाने की आवाजें आ रही थीं।
मैं वहीं ठिठक कर खड़ा हो गया और अंदर की बातें ध्यान से सुनने लगा, “तुम मुझ पर लांछन लगा रहे हो?” वो कह रही थी।
“तो क्या मैं झूठ बोल रहा हूं? तुम्हें किसी दूसरे आदमी की जरूरत थी तो कम से कम मेरे मरने की प्रतीक्षा तो की होती।”
मैंने देखा, उसने दौड़कर उसका मुंह बंद कर दिया, “ऐसा तो मैंने कभी सपने में भी नहीं सोचा है। तुम दोनों ही मेरी जरूरत हो।”
“जरूरतें तो सभी की होती हैं। मैंने तुम्हारे लिए क्या नहीं किया। धन-दौलत, जीवन की सभी सुविधाएं जुटायीं, किस लिए?”
“मैं मना थोड़े ही कर रही हूं।”
“जब सब कुछ तुम्हें इस घर में मिल रहा है तो इधर उधर मुंह मारने क्यों जाती हो?”
“मैं तुम्हारी बीबी हूं। मेरे लिए इतनी गंदी भाषा तो मत बोलो।”
उसके पति ने उसका हाथ इतनी जोर से झटका कि वो दर्द से चीख उठी।
“शर्म नहीं आती तुम्हें ऐसी हरकत करते हुए।”
इसके आगे वो कुछ नहीं बोली, सिर्फ अपने पति को एकटक देखती रही।
फिर संभल संभल कर बोली, जैसे शब्दों को तराजू में सजा रही हो, “तुम भी तो किसी सुंदर औरत को देखकर भौंरे की तरह उसके चारों और मंडराने लगते हो, और ये भी चाहते हो कि वो भी तुम्हें उतनी ही लिफ्ट दे जितनी तुम उसे दे रहे हो। तुम्हारी तो अनैतिकताएं भी नैतिकताओं से सर्वोपरि हो उठती हैं…”
“लेकिन तुम एक…”
“औरत हूं यही न… इच्छाओं को दमन करने का ठेका क्या सिर्फ औरतों का ही है? एक बात और… जिस रास्ते पर चलने की उम्मीद तुम पुरुष हम औरतों से करते हो, उस रास्ते पर खुद चलकर उदाहरण तो प्रस्तुत करो।”
शायद उसका पति, उसकी बात समझ नहीं सका। फुफकारता हुआ बोला, “अब एक शब्द भी बोलेगी तो गोली मार दूंगा।”
उसके पति के मुंह से ये बात सुनकर मैं बेहद डर गया। कहीं सच में उसे गोली न मार दे । फिर पुलिस केस, कोर्ट कचहरी… उम्र कैद या फांसी?
मैं उसके पति के पैर पकड़ कर बोला, “नहीं, आप ऐसा मत करिए। इसमें इनका कोई कसूर नहीं है, सारा दोष मेरा है। आप जो चाहें मुझे सजा दें, लेकिन इन्हें कुछ मत कहें। आप मेरा विश्वास करें। मैं सच्चे दिल से इन्हें प्यार करता हूं। मैं इन्हें बचाने के लिए कुछ भी कर सकता हूं…”
मेरे हाथ से मेरा आईपैड छूट कर नीचे गिरते गिरते बचा। गला अवरुद्ध हो गया। आंखों से झर झर आंसू बहने लगे। समझ नहीं पा रही हूं कि ये कहानी किस की है? क्या मैं अपनी ही परतें खोल रही हूं?
घूमती हुई मेरी निगाहें गहरी नींद में बेतरतीब से पड़े निमिष पर टिक गयीं। कमियां तो इनमें भी हैं, लेकिन खूबियां भी कई हैं। फर्क सिर्फ इतना है कि ये उस नौजवान की तरह दिल की बात खुलकर नहीं कहते। उस नौजवान की तरह मेरी तारीफ नहीं करते।
ऐसा नहीं है कि मैंने इनसे इनके रूखे व्यवहार की कभी शिकायत नहीं की या उलाहना नहीं दिया, लेकिन जवाब में इन्होंने हर बार जो कहा वो मैं आपसे भी शेयर करना चाहूंगी,
“जो हमारे अपने होते हैं और जिन्हें हम तहे दिल से प्यार करते हैं, उनके प्रति इन औपचारिकताओं को प्रदर्शित करने की क्या जरूरत है। अब क्या मैं सुबह-शाम तुम्हारी तारीफ ही करता रहूँगा? इतना तो सोचो, मैं तुम्हार पति हूं, रोमियो नहीं, न ही तुम सोलह साल की कमसिन हसीना हो।” हतप्रभ सी मैं उनका चेहरा देखती रह गयी।
मैंने जाने अनजाने उनके मुंह से जिस तारीफ की उम्मीद की थी, अपनी आत्मसंतुष्टि के लिए उसी उम्मीद को शब्दों में पिरो कर मैंने एक कहानी के रूप में प्रस्तुत कर दिया था।
फिर भी एक अनुत्तरित प्रश्न मुंह बाये हर समय मेरे सामने खड़ा हो जाता है कि मेरे पति सही हैं या मेरी उम्मीद? इस प्रश्न का उत्तर आप पाठकों पर छोड़कर मैं इस कहानी को डिलीट कर रही हूं।”
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें